Tampa: Američki studenti muslimani vode projekat pomoći beskućnicima
U Tampi na Floridi, za studente iz Projekta za Centar grada religija ljudi kojima pomažu nije važna. Važno je pomoći čovjeku u nevolji.
U američkoj saveznoj državi Florida, grupa američkih studenata muslimana vodi neprofitnu organizaciju nazvanu Projekat za centar grada. Cilj projekta je pomoć siromašnim, siromašnim ljudima različitog porijekla i kulture. Kao i svaki drugi veći grad u Sjedinjenim Državama, Tampa ima svoje beskućnike. Ali, Tampa ima i posebnu grupu ljudi koji nastoje da im pomognu. "Mi ovo radimo zato što Islam nalaže da se nahrane gladni. To je naša namjera, ništa drugo", kaže studentica, članica grupe. Studenti su članovi Projekta za Centar grada, organizacije koja je počela sa radom prije oko dvije godine u Miamiju i proširila se u druge američke gradove. Njeni članovi u Tampi kažu da su motivirani kada su vidjeli gladne ljude. "Projekat za Centar grada je započelo nekoliko grupa i nekoliko studenata nakon što su se vratili iz Mimamia. Ljudi su počeli sakupljati novac, kupili su sendviče, i u lokalnim gradskim vijećnicama počeli hraniti gladne", kaže drugi student član grupe. Tampa ima oko 350 hiljada stanovnika, i procjenjuje se da je medju njima oko 11 hiljada beskućnika. To je oko 3 procenta ukupne populacije. Za studente iz Projekta za Centar grada religija ljudi kojima pomažu nije važna. Važno je pomoći čovjeku u nevolji. Jill Moreida je članica Projekta za Centar grada: "Mi sa njima komuniciramo. Ne dajemo im samo hranu i odlazimo. Ne hranimo ih kao da su u zoološkom vrtu. Mi sa njima razgovaramo, uspostavljamo prijateljstvo, družimo se. Družimo se sedmicama, znamo njihove životne priče, znamo kada su bolesni, uspostavili smo odnose sa njima." "Mi ih iščekujemo. Čekamo. Vidite, čekali smo na kiši. Uhvatila nas je kiša. Lijepo se osjećamo kada oni dodju", kaže jedan od beskućnika. I dok se odnosi proširuju, beskućnici stiču bolje razumjevanje Islama, kaže Jill: "Oni kažu da su iznenadjeni onim što muslimani rade- ne samo da im služimo, nego da to radimo u ime Allaha, kada ih hranimo. Ali tu je i šira poruka koju donosimo, time što jedan sasvim novi krug ljudi upoznajemo sa Islamom. Učimo ih da nas se ne plaše, da se oslobadjaju predrasuda da ćemo ih povrijediti ili šta drugo." Projekat za Centar grada je jedna od nekoliko sličnih akcija koje sponzoriraju muslimanske zajednice na Floridi. Sredstva dolaze od drugih muslimanskih grupa na Floridi, uključujući Savez muslimana u Zaljevu Tampa, na čijem je šelu kardiolog doktor Hussein Nagamiya: "Naš glavni cilj je nahraniti gladne, obući siromašne, riješavanje njihovih problema, jer oni su beskućnici i nemaju gdje otići. Zato im dajemo neke pogodnosti, kao bicikle na primjer, pomognemo im oko medicinskih pregleda. Neki od njih nisu posjetili doktora cijelu godinu. Mi im pomognemo da otkriju oboljenja i šaljemo ih u besplatne klinike, itd." Uz pomoć siromašnim i objašnjavanje Islama, organizacije kao Projekat za Centar grada i Savez muslimana u zaljevu Tampa se nadaju da će postići još jedan cilj: Pokazati svojim sugradjanima Amerikancima da, kako kaže Dr. Nagamiya, većina američkih muslimana nastoji pozitivno doprinositi zajednicama u kojima žive u Sjedinjenim Državama.